मोहन बागान सुपर जाइंट्स
मोहन बागान सुपर जायंट, जिसे मुख्यत मोहन बागान के नाम से जाना जाता है, कोलकाता, पश्चिम बंगाल में स्थित एक भारतीय एसोसिएशन फुटबॉल क्लब है। 1889 में स्थापित, यह एशिया के सबसे पुराने फुटबॉल क्लबों में से एक है। यह क्लब भारतीय फुटबॉल लीग प्रणाली के शीर्ष स्तर, इंडियन सुपर लीग में प्रतिस्पर्धा करता है। मोहन बागान ने 1911 के आई एफ ए शील्ड फाइनल में ब्रिटिश क्लब ईस्ट यॉर्कशायर रेजिमेंट पर अपनी जीत हासिल करके पहला अखिल भारतीय क्लब बना गया जिसने अंग्रेजों को उनके ही खेल मे हराया। यह जीत भारत की स्वतंत्रता के लिए एक महत्वपूर्ण क्षण था। क्लब को आमतौर पर मोहन बागान के रूप में जाना जाता है, और इसके कई प्रायोजित नाम थे। 2020 में, एटीके के स्वामित्व वाली कंपनी KGSPL ने अपने स्वयं के क्लब को भंग करने के साथ-साथ मोहन बागान के फुटबॉल डिवीजन में 80% हिस्सेदारी ले ली। इस विघटित क्लब को मोहन बागान के फुटबॉल में समाहित कर लिया गया और मोहन बागान को एटीके मोहन बागान एफसी के रूप में पुनः ब्रांडेड किया गया। 2023 में, प्रशंसकों के लगातार विरोध के बाद टीम का नाम बदलकर मोहन बागान सुपर जायंट कर दिया गया। अब तक इस क्लब ने शीर्ष-स्तरीय फुटबॉल लीग को रिकॉर्ड छह बार जीता है - नेशनल फुटबॉल लीग तीन बार, आई-लीग दो बार और इंडियन सुपर लीग शील्ड एक बार। वे फेडरेशन कप के इतिहास में सबसे सफल भारतीय क्लबों में से एक हैं, जिन्होंने रिकॉर्ड 14 बार ये चैंपियनशिप जीती है। क्लब ने 2022-23 आईएसएल कप भी जीता है। क्लब ने कई अन्य ट्रॉफी भी जीती हैं, जिनमें डूरंड कप (17 बार), आईएफए शील्ड (22 बार), रोवर्स कप (14 बार) और कलकत्ता फुटबॉल लीग (30 बार) शामिल हैं। यह क्लब हर साल एशिया की सबसे पुरानी प्रतिद्वंद्विता, कोलकाता लीग में अपने लंबे समय के स्थानीय प्रतिद्वंद्वी ईस्ट बंगाल एफसी के खिलाफ़ मुकाबला करता है, जिसका पहला लीग मैच 8 अगस्त 1921 को खेला गया था। मोहन बागान 1996 में नेशनल फुटबॉल लीग के संस्थापक सदस्यों में से एक था, और इसे कभी भी देश की शीर्ष स्तरीय लीग से बाहर नहीं किया गया। अपने अस्तित्व के 130वें वर्ष में, क्लब को 29 जुलाई 2019 को दुनिया भर के सबसे पुराने मौजूदा फुटबॉल क्लबों के नेटवर्क "क्लब ऑफ़ पायनियर्स" में शामिल किया गया।